<classify> WAZIRI wa Nchi, Ofisi ya Rais, Tawala za Mikoa na Serikali za Mitaa Tamisemi, Selemani Jafo ametoa siku saba kwa wakurugenzi wa halmashauri kuwasilisha taarifa za mikopo waliyokopa kwenye taasisi za kifedha kugharamia miradi ya maendeleo, baada ya kubainika ukiukwaji wa agizo la kupiga marufuku halmashauri kukopa.Pia ameziagiza halmashauri zilizochukua mikopo na bado fedha hazijatumika, kurudisha fedha hizo mara moja. Ameonya kuwa mkurugenzi atakayebainika kuficha taarifa za mikopo, atachukuliwa hatua.Alitoa agizo hilo jana alipozungumza na waandishi siku moja baada ya Rais John Magufuli, kuzuia wakurugenzi kujihusisha na mikopo ya kwenye benki kwa ajili ya miradi maendeleo. Alitoa kauli hiyo akiwa Kahama mkoani Shinyanga.Jafo alisema imebainika kuwa baadhi ya halmashauri, zimekiuka agizo lililotolewa na Katibu Mkuu Hazina Desemba 13, mwaka 2016 kwa barua yenye kumbukumbu namba CBC.155233101.Mwaka 2016, serikali ilitoa agizo kwa taasisi zote za umma ikiwamo mamlaka za serikali za mitaa kutochukua mikopo kwenye benki za kibiashara kwa ajili ya kutekeleza miradi ya maendeleo mpaka hapo Katibu Mkuu wa Hazina atakapojiridhisha, alisema Jafo.Aliongeza, Lakini imebainika baadhi ya wakurugenzi kupitia vikao vya madiwani, wanakopa fedha kwenye benki za kibiashara kinyume cha maelekezo ya serikali. Halmashauri mbalimbali zimeonekana kuchukua mikopo kwenye benki za kibiashara kwa ajili ya miradi mbalimbali, jambo hili Rais jana juzi alilitolea maelekezo na alirejea kwamba halmashauri zilishaelekezwa kwa barua ya mwaka 2016.Kutokana na hali hiyo, Jafo alitoa siku saba kuanzia jana kwa halmashauri zote kupitia wakurugenzi kuwasilisha taarifa za mikopo waliyokopa, ambapo timu ya wataalamu itachambua kisha kutoa mapendekezo kwa serikali.Tunataka mkurugenzi wa halmashauri awasilisishe taarifa sahihi ya mikopo aliyochukua wakibainisha kiasi kilichochukuliwa, madhumuni ya mkopo, na riba yake, ndani ya wiki moja nipate taarifa sahihi kutoka halmashauri zote, alisema Jafo.Baada ya kuwasilishwa taarifa hizo, ofisi yangu itafanya tathmini na endapo ikibainika kuna mkopo ulichukuliwa kwa sura ya mashaka hatua kali zitachukuliwa kwa wahusika, katika hili hata waliohamishwa ikibainika walichukua mikopo bila kufuata taratibu wataitwa kujibu tuhuma.Sitegemei mkurugenzi yeyote afiche taarifa kuhusu halmashauri yake na endapo itabainika mkurugenzi yeyote ambaye amechukua mkopo akashindwa kutoa taarifa sahihi hatua zitachukuliwa, aliongeza.Aidha, Jafo aliagiza halmashauri ambazo wamechukua mikopo hiyo na hawajaanza kuitumia, kurejesha warejeshe fedha hizo katika taasisi walizokopa. Alisema agizo hilo linakwenda pamoja na kupiga marufuku halmashauri kukopa fedha, kwa ajili ya kugharamia miradi mbalimbali na vitendo hivyo kuanzia sasa havitavumiliwa.Kuanzia leo jana kila kitu kinasimama kuhusu mambo ya mikopo kama ambavyo Waraka wa Serikali unavyoelekeza, alisema.Aidha, Jafo alimuagiza Katibu Mkuu Tamisemi, Joseph Nyamhanga kuwasimamia kwa karibu wakurugenzi ili wazingatie maelekezo ya serikali.Jambo hili halitavumilika, Katibu Mkuu ahakikishe wakurugenzi hawafanyi mambo kinyume na maelekezo ya serikali. Kama vile jana mlivyoona Halmashauri ya Kahama, Jiji la Arusha walitaka kukopa kwa ajili ya stendi na tayari tumezuia tangu wiki iliyopita, na halmashauri zingine nataka watii maelekezo, alisisitiza.Aidha, Jafo alisema baada ya tathmini ya taarifa za mikopo, atatoa taarifa ya halmashauri zitakazokuwa zimebainika zimekopa bila kufuata utaratibu.Sasa inawezekana walikuwa wana nia njema lakini jambo hili ni kinyume cha taratibu na maelekezo ya serikali kutokana na suala hili nimeamua kutoa maelekezo kwa halmashauri zote nchini kuwa hazipaswi kuchukua mikopo ya aina yoyote katika benki za kibiashara, alisema.  <topic>: KITAIFA 